SL Uradni list Evropske unije L 121/30

UREDBA KOMISIJE (EU) 2018/686

z dne 4. maja 2018

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klorpirifos, klorpirifos-metil in triklopir v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za klorpirifos in klorpirifos-metil so bile določene v Prilogi II in delu B Priloge III k Uredbi (ES) št. 396/2005. Za triklopir so bile MRL določene v delu A Priloge III k navedeni uredbi.

(2) Za klorpirifos je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (2). Agencija je ugotovila tveganje za potrošnike v zvezi z MRL za vinsko grozdje. Zato je to MRL primerno znižati. Priporočila je znižanje MRL za kutine, nešplje, marelice, češnje, orjaške buče, sladko koruzo, brokoli, brstični ohrovt, ohrovt, kolerabice, solato in solatnice, špinačo, stročnice, šparglje/beluše, artičoke, stročnice, mak, sončnična semena, semena oljne ogrščice, gorčična semena, seme navadnega rička, oljke za proizvodnjo olja, ajdovo zrnje, proseno zrnje, kavna zrna ter perutnino (mišičevje, maščevje in jetra). Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za mandeljne, lešnike, pekane, orehe, jabolka, hruške, namizno grozdje, rdečo peso, redkev, česen, šalotko, spomladansko čebulo in zimski luk, paradižnik, papriko, jajčevce, kitajski kapus, motovilec, solato, endivijo/eskarijolko, rukvico/rukolo, fižol (s stroki), fižol (brez strokov), grah (s stroki), grah (brez strokov), šparglje/beluše, artičoke, fižol, grah, bel volčji bob, mak, sončnična semena, semena oljne ogrščice, sojo, gorčična semena, bombaževo seme, seme navadnega rička, oljke za proizvodnjo olja, ajdo in druga neprava žita, proso, čaj, začimbe (semena, plodove, korenine ali korenike), prašiče (mišičevje in maščevje), govedo (mišičevje in maščevje), ovce (mišičevje in maščevje), koze (mišičevje in maščevje), perutnino (mišičevje in maščevje) ter mleko (goveje, ovčje in kozje) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za klorpirifos-metil je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (3). Agencija je predlagala spremembo opredelitve ostanka v vsoto klorpirifos-metila in desmetil klorpirifos-metila za žita. Priporočila je znižanje MRL za jagode, ribez (črni, rdeči in beli), kivije, krompir, koruzo, rž, sirek, pšenico, prašiče (jetra in ledvice), govedo (jetra in ledvice), ovce (jetra in ledvice), koze (jetra in ledvice) ter perutnino (mišičevje, maščevje, jetra in ledvice). Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za začimbe (semena, plodove, korenine ali korenike), ječmen, oves, riž, prašiče (meso, maščevje, jetra in ledvice), govedo (meso, maščevje, jetra in ledvice), ovce (meso, maščevje, jetra in ledvice), koze (meso, maščevje, jetra in ledvice), perutnino (meso, maščevje, jetra in ledvice), mleko (goveje, ovčje in kozje) ter ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Podatki o spremljanju kažejo, da se ostanki na netretiranih stročnicah, oljnicah in žitih pojavljajo v vrednosti, ki je višja od nove meje določljivosti, ki jo je opredelila Agencija, toda nižja od obstoječe meje določljivosti. Taki ostanki izhajajo iz navzkrižne kontaminacije s kmetijskimi rastlinami, ki se zakonito tretirajo s klorpirifos-metilom. Glede na oceno pri obstoječi meji določljivosti ni nesprejemljivega tveganja za potrošnike ali živali, zato bi bilo treba MRL za te kmetijske rastline začasno določiti na ravni obstoječe meje določljivosti. Te MRL bodo pregledane, pri pregledu pa se bodo upoštevale informacije, ki bodo na voljo v štirih letih od objave te uredbe.

(4) Za triklopir je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Agencija je priporočila znižanje MRL za jabolka, hruške, marelice, breskve, riževo zrnje, prašiče (mišičevje, maščevje, jetra in ledvice), goveje, ovčje in kozje ledvice ter mleko (goveje, ovčje in kozje). Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za grenivke, pomaranče, limone, mandarine, jabolka, hruške, marelice, breskve in riž nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov po Codexu (CXL), bi bilo treba MRL določiti v višini specifične meje določljivosti ali uporabljati privzeto MRL, kot je določena v členu 18(1)(b) Uredbe (ES) št. 396/2005.

(6) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(7) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(8) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(9) Uredbo (ES) št. 396/2005 bi bilo zato treba ustrezno spremeniti.

(10) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov. Ker tveganja za potrošnike pri sedanji MRL ni mogoče izključiti, bi bilo treba vrednost za klorpirifos v višini 0,01 mg/kg za vinsko grozdje uporabljati od datuma začetka uporabe te uredbe.

(11) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Kar zadeva aktivni snovi klorpirifos-metil in triklopir v in na vseh proizvodih, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 5. decembrom 2018.

Kar zadeva aktivno snov klorpirifos v in na vseh proizvodih, razen vinskega grozdja, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 5. decembrom 2018.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 5. decembra 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 4. maja 2018 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Review of the existing maximum residue levels for chlorpyrifos according to Article 12 of Regulation (EC) No 396/2005 (Pregled obstoječih mejnih vrednosti ostankov za klorpirifos v skladu s členom 12 Uredbe (ES) št. 396/2005). EFSA Journal 2017;15(3):4733.

(3) Evropska agencija za varnost hrane; Review of the existing maximum residue levels for chlorpyrifos-methyl according to Article 12 of Regulation (EC) No 396/2005 (Pregled obstoječih mejnih vrednosti ostankov za klorpirifos-metil v skladu s členom 12 Uredbe (ES) št. 396/2005). EFSA Journal 2017;15(3):4734.

(4) Evropska agencija za varnost hrane; Review of the existing maximum residue levels for triclopyr according to Article 12 of Regulation (EC) No 396/2005 (Pregled obstoječih mejnih vrednosti ostankov za triklopir v skladu s členom 12 Uredbe (ES) št. 396/2005). EFSA Journal 2017;15(3):4735.